**JAMHURI YA MUUNGANO WA TANZANIA**

**MAMLAKA YA USIMAMIZI WA BIMA TANZANIA**

**KWA UMMA 2025**

**HOTUBA YA DKT. BAGHAYO SAQWARE, KAMISHNA WA BIMA TANZANIA KWENYE MKUTANO MKUU WA SIKU YA BIMA TANZANIA UNAOFANYIKA TAREHE 20 JUNI 2025, GRAN MELIA ARUSHA.**

1. **Ndg. Mgeni Rasmi, Inj. Zena Said** – Katibu wa Baraza la Mapinduzi na Katibu Mkuu Kiongozi Serikali ya Mapinduzi Zanzibar
2. **Bi. Margaret Ikongo,** rais wa Taasisi ya Bima Tanzania (IIT);
3. **Bi. Flora Minja,** Mwenyekiti wa Umoja wa Kampuni za Bima Tanzania (ATI);
4. **Viongozi wa Mkoa na Viongozi wa Serikali mliopo,**
5. **Viongozi na** Watendaji Wakuu Wote wa Watoa huduma za Bima Nchini;
6. Wadau wote wa sekta ya bima nchini;
7. Wageni Waalikwa;
8. Waandishi wa Habari;
9. Mabibi na Mabwana.

***Nawasalimu kwa Jina la Jamhuri ya Muungano wa Tanzania.***

**AWALI** ya yote, **napenda kuchukua fursa hii kumshukuru Mwenyezi Mungu** kwa kutuwezesha kukutana hapa leo kwa ajili ya kuadhimisha Siku ya Bima Tanzania – tukio muhimu linaloonyesha dhamira ya pamoja ya kukuza na kuendeleza sekta ya bima nchini kwetu.

**Pili, Napenda pia kutoa shukrani za dhati kwa waandaaji wa tukio hili** – Taasisi ya Bima Tanzania kwa kushirikiana na TIRA, Mamlaka ya Usimamizi wa Bima Tanzania (TIRA) kwa maandalizi mazuri ya tukio hili ambalo pia lilitanguliwa na matukio mengine mbalimbali ya kupendeza kama vile bima debate, bima sports, bima CSR, bima walk na Mkutano baina yangu na viongozi wa watoa huduma za bima, HONGERENI SANA.

**Tatu, napenda kuwapongeza sana watoa huduma za bima** –kampuni za bima, mawakala, washauri wa bima, wakadiria hasara na watoa huduma wote kwa ujumla – kwa mchango wenu mkubwa wa kila siku katika kukuza sekta hii. Vilevile nawapongeza wadau wengine wote – taasisi za fedha, Ofisi ya Msuluhishi wa Migogoro ya Bima (TIO) vyombo vyetu vya usalama, asasi za kiraia, na vyombo vya habari – kwa ushirikiano wenu na mchango wenu mkubwa katika kuelimisha umma kuhusu umuhimu wa bima.

**Ndugu Mgeni Rasmi,**

Sekta ya bima nchini Tanzania inaendelea kukua kwa kasi. Takwimu zinaonesha kuongezeka kwa mapato ya ada za bima, ongezeko la kampuni zinazotoa huduma,ongezeko la ajira katika soko, pamoja na upanuzi wa bidhaa za bima zinazolenga mahitaji ya wananchi wengi zaidi, wakiwemo wakulima, wavuvi, wafanyabiashara wadogo, na wafanyakazi wa sekta zisizo rasmi.

Ukuaji huu wa soko unaonyesha kuwa juhudi zinazofanywa na TIRA pamoja na wadau wa sekta hii zinaendelea kuzaa matunda. Kupitia usimamizi madhubuti, elimu kwa umma, na ubunifu katika bidhaa za bima, tumeweza kufikia wananchi wengi zaidi na kukuza imani yao kwa sekta hii.

**Vilevile, sekta ya bima imeendelea kuwa chanzo muhimu cha ajira kwa Watanzania.** Vijana wamepata ajira kupitia uwakala wa bima, huduma za tathmini, usuluhishi wa madai, na uongozi wa ndani wa kampuni. Hili ni jambo la kujivunia, kwani linachangia juhudi za kitaifa za kupunguza ukosefu wa ajira.

**Pia tunashuhudia ongezeko la gawio linalotolewa na sekta ya bima kwa serikali.** Hili ni jambo linaloashiria uimara wa sekta hii na mchango wake katika mapato ya taifa. Tunatarajia kuwa kwa kuendelea kuboresha mazingira ya biashara, gawio hili litaendelea kuongezeka na kusaidia kufanikisha miradi ya maendeleo ya kitaifa.

**Ndugu Mgeni Rasmi**

**Tunapoadhimisha Siku ya Bima Kitaifa leo hii, napenda kuelezea maendeleo ya Soko letu kwa kipindi cha kuanzia 2021 – 2024 kama ifuatavyo;**

Kutokana na utekelezaji wa sera nzuri chini ya uongozi mahiri wa Serikali ya Awamu ya Sita inayoongozwa na **Mheshimiwa Dkt. Samia Suluhu Hassan, Rais wa Jamhuri ya Muungano wa Tanzania na Amiri Jeshi Mkuu**, sekta ya bima imeendelea kuimarika na kupata mafanikio makubwa. Mafanikio haya yanadhihirika katika muhtasari wa takwimu za utendaji wa soko la bima kwa kipindi cha miaka minne kuanzia mwaka 2021 hadi 2024 kama ifuatavyo:-

1. **Watoa huduma za bima**

Idadi ya watoa huduma za bima imeongezeka kutoka 993 mwaka 2021 hadi kufikia 2,208 mwaka 2024, sawa na ongezeko la jumla la asilimia 122.4 katika kipindi cha miaka minne, ikiwa ni wastani wa ongezeko la asilimia 22.1 kwa mwaka. Aidha, katika kipindi hicho, Mamlaka imeongeza aina mpya ya watoa huduma ikiwa ni pamoja na watoa huduma za afya (HSPs), warekebishaji na watengenezaji magari (ARMs) na Watoa Huduma Kidijitali ambapo hadi mwaka 2024 idadi ya watoa huduma hao imefikia 130, 128 na 17 mtawalia. Vilevile, kampuni za bima mtawanyo nchini zimeongezeka kutoka kampuni moja (1) mwaka 2021 hadi kampuni nne (4) mwaka 2024;

1. **Wanufaika wa Huduma za Bima**

Wanufaika wa huduma za bima nchini wameongezeka kutoka milioni 14.2 mwaka 2021 hadi kufikia milioni 25.9 mwaka 2024, sawa na jumla ya ongezeko la asilimia 82.4 katika kipindi cha miaka minne, ikiwa ni wastani wa ongezeko la asilimia 22.2 kwa mwaka;

* 1. **Ajira rasmi katika soko la bima**

Ajira rasmi katika soko la bima zimeongezeka kutoka 3,527 mwaka 2021 hadi kufikia 6,916 mwaka 2024, sawa na jumla ya ongezeko la asilimia 96.1 kwa kipindi husika, ikiwa ni wastani wa ongezeko la asilimia 18.3 kwa mwaka;

* 1. **Mali na Mitaji Katika Soko la Bima**

Thamani ya mali katika soko la bima imeongezeka kutoka shilingi trilioni 1.277 mwaka 2021 hadi kufikia shilingi trilioni 2.340 mwaka 2024, sawa na jumla ya ongezeko la asilimia 83.3, ikiwa ni wastani wa ongezeko la asilimia 16.3 kwa mwaka.
Aidha, thamani ya mitaji katika soko la bima imeimarika kutoka shilingi bilioni 416.0 hadi kufikia shilingi bilioni 847.3 katika kipindi hicho, sawa na jumla ya ongezeko la asilimia 103.6, ikiwa ni wastani wa ongezeko la asilimia 19.5 kwa mwaka;

* 1. **Uandikishaji wa ada za bima**

Uandikishaji wa ada za bima katika soko la bima nchini umeongezeka kutoka shilingi bilioni 911.5 mwaka 2021 hadi kufikia shilingi trilioni 1.418 mwaka 2024, sawa na jumla ya ongezeko la asilimia 55.6 katika kipindi cha miaka minne, ikiwa ni wastani wa ongezeko la asilimia 11.7 kwa mwaka;

* 1. **Mchango wa Bima katika pato la Taifa**

Mchango wa bima katika pato la Taifa umeongezeka kutoka asilimia 1.68 mwaka 2021 hadi kufikia asilimia 2.01 mwaka 2023 na unatarajiwa kuongezeka hadi kufikia asilimia 3 ifikapo mwaka 2030;

* 1. **Bidhaa Mpya za Bima**

Kuanzia mwaka 2021 hadi 2024, kumekuwa na ongezeko la bidhaa mpya za bima, ambapo kwa wastani bidhaa 15 mpya zimekuwa zikipewa idhini na Mamlaka kila mwaka kwa ajili ya kuuzwa katika soko la bima nchini;

* 1. **Kiwango cha ubakizaji bima nchini**

Kiwango cha ubakizaji bima nchini kwa Bima za Kawaida kimeongezeka kutoka asilimia 55.9 mwaka 2021 hadi asilimia 58.5 mwaka 2024. Aidha, kiwango cha ubakizaji bima kwa Bima za Maisha kimeongezeka pia kutoka asilimia 85.9 mwaka 2021 hadi kufikia asilimia 86.2 mwaka 2024;

* 1. **Ulipaji wa Madai ya Bima**

Ulipaji wa madai ya bima umeongezeka kutoka shilingi bilioni 397.6 mwaka 2021 hadi kufikia shilingi bilioni 592.1 mwaka 2024, sawa na jumla ya ongezeko la asilimia 48.9 katika kipindi cha miaka minne, ikiwa ni wastani wa ongezeko la asilimia 10.5 kwa mwaka. Aidha, wastani wa muda unaotumika na kampuni za bima kulipa madai ya bima yasiyo na utata umeimarika kutoka wastani wa siku 73 hadi ndani ya wastani wa siku 45; na

* 1. **Mchango wa Sekta ya Bima kwenye mapato ya Serikali**

Mchango wa Sekta ya bima kwenye mapato ya Serikali kupitia kodi mbalimbali ikiwemo Kodi ya Ongezeko la Thamani (VAT) na Kodi ya Kampuni (corporate tax) pekee umeongezeka kutoka shilingi bilioni 137.7 mwaka 2022 hadi kufikia shilingi bilioni 183.1 mwaka 2023 sawa na ongezeko la asilimia 32.97.

**Ndugu Mgeni Rasmi,**

Maendeleo yote hayo niliyoyataja yanatokana na juhudi za pamoja baina ya Mamlaka na Watoa huduma za bima nchini na naendelea kutoa wito kwa wadau wote kuendelea kuhudumia vyema sekta hii ili tuweze kupata maendeleo makubwa zaidi.

**Ndugu Mgeni Rasmi,** Kabla sijakukaribisha kuzungumza na hadhara hii pamoja na kutufungulia rasmi mkutano wetu, naomba mpokee salamu kutoka kwa Mwenyekiti wetu wa Bodi ya Taifa ya Bima, CPA Moremi Marwa ambae kwa dhati kabisa alipenda kujumuika nasi siku hii ya leo.

**Karibu tumsikilize.**

**Mungu Ibariki Tanzania**

**Mungu Ibariki Sekta ya Bima Tanzania**